מרטי רייזמן

מרטין "מרטי" רייזמן (באנגלית: Martin "Marty" Reisman; 1 בפברואר 1930 - 7 בדצמבר 2012) היה שחקן טניס שולחן יהודי-אמריקאי. פעמיים אלוף ארצות הברית (1958 ו-1960) וזוכה 5 מדליות ארד באליפויות עולם מהן אחת ביחידים (סטוקהולם 1949). אלוף ארצות הברית בטניס שולחן הארדבט (1997) ובכך היה לאלוף מדינה המבוגר ביותר (67) בענף זה. בשנת 1948 הוא דורג במקום חמישי בעולם בדרוג ITTF.

רייזמן נודע בזכות יכולותיו, סגנונו הראוותני וכישרונו כאמן ראווה. הוא כונה "המחט" בשל החדות שבה שיחק ומבנה גופו הרזה. בספרו "שחקן הכסף" (1974) הוא כתב ששחקני טניס השולחן צריכים להיות "מהמרים או מבריחים".

הסרט "מרטי סופרים" (2025) מבוסס על חייו ואת דמותו בסרט ("מרטי מאוזר"), מגלם השחקן טימותי שאלאמה.

 ביוגרפיה 
רייזמן נולד במנהטן, ניו יורק, בנם של לשרה (סאלי נמורוסקי) ומוריס, בן למשפחה יהודית. הוא גדל באיסט ברודוויי (מנהטן) עם אחיו הבכור, דייוויד. אביו עבד כנהג מונית. הוא החל לשחק טניס שולחן בגיל 9 לאחר שחווה התמוטטות עצבים ומצא את המשחק מרגיע. בגיל 13 זכה באליפות ניו יורק לנוער.

קריירה ספורטיבית
בין השנים 1948–1967 השתתף ב-7 אליפויות עולם בטניס שולחן.
מדליית ארד באליפות עולם
באליפות העולם שנערכה בלונדון בשנת 1948 הוא זכה במדליית ארד בטורניר הקבוצתי ביחד עם דיק מיילס היהודי, גארט נאש וויליאם פרייס ביחד עם אוסטריה אחרי צ'כוסלובקיה וצרפת. בטורניר זוגות גברים ביחד עם דיק מיילס הם הגיעו לשלב שמינית הגמר שבו הפסידו ב-5 מערכות להיינריך בדנר
הרברט וונש מאוסטריה שזכו במדליית ארד. בטורניר לזוגות מעורבים ביחד עם מיי קלאות'ר הם הגיעו לשלב שמינית הגמר שבו הפסידו ב-3 מערכות לריצ'רד ברגמן ודורה ברגי היהודים מאנגליה שזכו במדליית ארד.

מדליית ארד ביחידים באליפות עולם
באליפות העולם שנערכה בסטוקהולם בשנת 1949 הוא זכה ב-3 מדליות ארד, בטורניר ביחידים לאחר שהפסיד בשלב חצי הגמר לאלוף העולם בוהומיל ואניה מצ'כוסלובקיה, בטורניר זוגות מעורבים ביחד עם פגי מקלין לאחר שהפסידו בשלב חצי הגמר לבוהומיל ואניה וקווטה הרושקובה מצ'כוסלובקיה ובטורניר הקבוצתי ביחד עם דאגלס קרטלנד, ג'יימס מקלור ודיק מיילס ביחד עם אנגליה, אחרי הונגריה וצ'כוסלובקיה.

באליפות אנגליה הפתוחה שנערכה באותה שנה הוא זכה במדליית זהב לאחר שניצח במשחק הגמר את ויקטור ברנה.

באליפות העולם שנערכה בווינה בשנת 1951 הוא סיים במקום רביעי בטורניר הקבוצתי. לרוע מזלו בטורניר ליחידים, כבר בשלב שמינית הגמר הוא שיחק נגד ג'וני ליץ' מאנגליה (אלוף העולם משנת 1949) והפסיד לו ב-3 מערכות. ליץ' זכה בהמשך הטורניר במדליית הזהב. גם בטורניר לזוגות גברים ביחד עם ג'ון סומאל הוא נפגש בשלב שמינית הגמר עם ג'וני ליץ' וג'ק קרינגטון והפסידו להם ב-3 מערכות. בהמשך הטורניר זכה הזוג האנגלי במדליית ארד.

באליפות העולם שנערכה בבומביי בשנת 1952 הוא זכה במדליית ארד, בטורניר בזוגות גברים ביחד עם דאגלס קרטלנד לאחר שהפסיד בשלב חצי הגמר לנוריקאזו פוג'י וטאדאקי האיאשי מיפן שזכו במדליית זהב.

באליפות העולם שנערכה בסטוקהולם בשנת 1957 הוא סיים במקום חמישי בטורניר הקבוצתי.

בשנים 1958 ו-1960 זכה באליפות ארצות הברית.

בסוף שנות ה-50 ותחילת שנות ה-60, הוא ניהל את מועדון טניס השולחן ריברסייד ברחוב 96. למועדון היו לקוחות ידועים רבים, ביניהם השחקן דסטין הופמן, ילד הפלא של השחמט בובי פישר והסופר קורט וונגוט.

בגיל 67 הפך רייזמן לשחקן המבוגר ביותר שזכה בתחרות לאומית פתוחה בספורט מחבט, כאשר זכה באליפות ארצות הברית בטניס שולחן הקשה (הארדבט) שנערכה בשנת 1997.

 נוכל ואמן ראווה 
רייזמן החל להמר ולשחק על כסף במועדון הטניס השולחן של לורנס ברודוויי ברחובות 54 ובברודוויי. הוא היה מפתה מתחרים, מפסיד בכוונה את המשחקים הראשונים, ואז מציע להכפיל את ההימור לפני שהראה את רמת המיומנות האמיתית שלו וניצח. אם ההימור היה גדול מספיק, הוא היה משחק בישיבה או בעיניים עצומות. לפעמים, היה שולף שטר של 100 דולר מגליל בכיסו ומודד את גובה הרשת. כבר בגיל 15, הוא הימר על 500 דולר בטורניר ארצי בדטרויט עם אדם שחשב שהוא סוכן הימורים, אך האיש התגלה כיושב ראש איגוד הטניס השולחן של ארצות הברית. שוטרים ליוו אותו אל מחוץ לטורניר.

בין השנים 1949 ל-1951, רייזמן ודאגלס קרטלנד סיירו ברחבי העולם וביצעו מופע קומדיה בטניס שולחן במופע הפתיחה של להקת הארלם גלובטרוטרס. הם חבטו בכדורים עם סוליות נעלי הספורט שלהם.

 חיים אישיים 
רייזמן המשיך להיות אחת הדמויות "הצבעוניות" בעולם טניס השולחן. הוא היה דמות ראוותנית, הידועה בלבישת בגדים אופנתיים ובהירים באופן קבוע, בליווי כובעי הפדורה ופנמה הייחודיים שלו.

בשנת 2008 הוא הופיע בתוכנית Late Show עם דייוויד לטרמן. אורח נוסף, מתיו ברודריק, הזכיר את רייזמן בזמן שדיבר על תחביב טניס השולחן שלו ואז לטרמן גילה שרייזמן היה באולפן, ויצא לבצע את הטריק הייחודי שלו - ניסיון לפוצץ סיגריה עם כדור טניס שולחן בשידור חי על הבמה.

רייזמן היה נשוי לגרי פאלק ונולדה להם בת, דבי. הוא התחתן פעם שנייה, ליושיקו רייזמן.

הוא נפטר ב-7 בדצמבר 2012, בגיל 82, במנהטן, ניו יורק, עקב סיבוכים בלב ובריאות.

 הנצחה 
הסרט "מרטי סופרים" משנת 2025 נכתב בהשראת מרטי רייזמן, בבימויו של ג'וש ספדי ובכיכובו של טימותי שאלאמה בתפקיד הראשי. אף על פי שאינו סרט ביוגרפי, הדמות הראשית הבדיונית "מרטי מאוזר", שחקן טניס שולחן מבוססת על רייזמן.

 קישורים חיצוניים 
 מרטי רייזמן, באתר Table Tennis Guide 

 הערות שוליים 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:מנהטן: אישים
קטגוריה:ספורטאים יהודים אמריקאים
קטגוריה:שחקני טניס שולחן אמריקאים
קטגוריה:שחקני טניס שולחן יהודים
קטגוריה:ניו יורק: ספורטאים
קטגוריה:אמריקאים שנולדו ב-1930
קטגוריה:אמריקאים שנפטרו ב-2012